《送伦白山内翰 其二》
明代·王渐逵

陟彼北顾楼，遥望燕台城。亭亭入云端，阊阖夹层扃。

极枢亘南北，分野隔杳冥。念子昔年少，词垣著奇英。

待诏趋内庭，出入供承明。丈夫志四海，岂为林壑盟。

征雁背人翔，孤鸣索其朋。明德期不爽，离思奚足形。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。